b'\n_START_ARTICLE_\nKigali internasjonale lufthavn\n_START_SECTION_\nTrafikk\n_START_PARAGRAPH_\nFlyplassen hadde 135\xc2\xa0189 passasjerbevegelser i 2004. I 2008 hadde dette \xc3\xb8kt til rundt 300\xc2\xa0000. I mai 2011 kunngjorde Rwanda Airports Authority at flyplassen ville bli oppgradert p\xc3\xa5 grunn av den store trafikk\xc3\xb8kninga.\n_START_SECTION_\nFasiliteter\n_START_PARAGRAPH_\nFlyplassen har tre terminaler. Hovedterminalen p\xc3\xa5 to etasjer ble bygga for \xc3\xa5 erstatte en bygning med \xc3\xa9n etasje, som n\xc3\xa5 er en VIP-terminal. Hovedterminalen kan ta opptil seks sm\xc3\xa5 til mellomstore fly, men har ogs\xc3\xa5 muligheter for \xc3\xa5 ta imot fly p\xc3\xa5 st\xc3\xb8rrelse med en Boeing 767. S\xc3\xb8rsida av rullebanen har to landingsplasser for helikoptre som brukes av milit\xc3\xa6rhelikoptre, med tilgang til hovedrullebanen. Det er ogs\xc3\xa5 en fraktterminal ved flyplassen._NEWLINE_RwandAir har hovedkontor i andre etasje i hovedterminalen.\n_START_SECTION_\nNy lufthavn\n_START_PARAGRAPH_\nDet er planer om \xc3\xa5 erstatte den n\xc3\xa5v\xc3\xa6rende flyplassen med en ny lufthavn som skal ligge s\xc3\xb8r for Kigali p\xc3\xa5 s\xc3\xb8rsida av elva Nyabarongo i Bugesera. En ny lufthavn er n\xc3\xb8dvendig fordi den n\xc3\xa5v\xc3\xa6rende flyplassen ikke har plass til utvidelser av rullebanen eller fasiliteter. Den nye flyplassen vil ha \xc3\xa9n rullebane, med muligheter for \xc3\xa5 legge til \xc3\xa9n til om det trengs. Bygginga av denne er planlagt \xc3\xa5 begynne i 2012 og st\xc3\xa5 klar til flygninger i 2016.'